CELEX: 32013D0116
Language: ro
Date: 2013-03-05 00:00:00
Title: 2013/116/UE: Decizia de punere în aplicare a Consiliului din 5 martie 2013 privind autorizarea Regatului Țărilor de Jos de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată

7.3.2013   
            
            
               RO
            
            
               Jurnalul Oficial al Uniunii Europene
            
            
               L 64/4
            
         DECIZIA DE PUNERE ÎN APLICARE A CONSILIULUI
   din 5 martie 2013
   privind autorizarea Regatului Țărilor de Jos de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată
   (2013/116/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisorile înregistrate de Comisie la 12 iulie 2012 și la 4 octombrie 2012, Regatul Țărilor de Jos a solicitat autorizarea de a introduce o măsură specială de derogare de la articolul 193 din Directiva 2006/112/CE în ceea ce privește persoana răspunzătoare de plata taxei pe valoarea adăugată (TVA).
            
         
               (2)
            
            
               Prin scrisoarea din 17 octombrie 2012, Comisia a informat celelalte state membre cu privire la cererea înaintată de Regatul Țărilor de Jos, în conformitate cu articolul 395 alineatul (2) din Directiva 2006/112/CE. Printr-o scrisoare datată 19 octombrie 2012, Comisia a înștiințat Regatul Țărilor de Jos că dispune de toate informațiile pe care le consideră necesare pentru examinarea cererii.
            
         
               (3)
            
            
               Articolul 193 din Directiva 2006/112/CE prevede, ca regulă generală, că persoana impozabilă care furnizează bunurile sau serviciile este obligată la plata TVA către autoritățile fiscale. Prin derogarea solicitată, Regatul Țărilor de Jos urmărește ca răspunderea pentru plata TVA să revină, în anumite circumstanțe, destinatarului bunurilor livrate în cazul anumitor produse, și anume telefoane mobile, dispozitive cu circuite integrate, console de jocuri și computere personale portabile.
            
         
               (4)
            
            
               Conform celor afirmate de Regatul Țărilor de Jos, o serie de comercianți ai acestor produse sunt implicați în activități frauduloase prin vânzarea produselor fără plata TVA către autoritățile fiscale. Clienții lor sunt însă îndreptățiți la o deducere a TVA, fiind în posesia unei facturi valabile. În cazurile cele mai grave, bunurile sunt furnizate de mai multe ori fără plata TVA („fraudă de tip carusel”). În acest context, serviciile neerlandeze de investigații fiscale au remarcat o reorientare de la frauda cu telefoane mobile și dispozitive cu circuite integrate către frauda cu console de jocuri și computere personale portabile.
            
         
               (5)
            
            
               Prin desemnarea persoanei căreia îi sunt furnizate bunurile drept persoană răspunzătoare de plata TVA, o derogare de la articolul 193 din Directiva 2006/112/CE ar elimina posibilitatea comiterii acestui tip de evaziune fiscală.
            
         
               (6)
            
            
               Pentru a asigura funcționarea eficace a derogării și a evita ca evaziunea fiscală să se reorienteze către sectorul comerțului cu amănuntul sau către alte produse, Regatul Țărilor de Jos ar trebui să introducă obligații adecvate de control și raportare. În plus, o valoare impozabilă minimă ar trebui să reducă riscul de reorientare a fraudei către comerțul cu amănuntul.
            
         
               (7)
            
            
               Autorizația ar trebui să fie valabilă numai pentru o perioadă foarte scurtă de timp, deoarece persistă îndoieli referitoare în special la posibilul impact al mecanismului de taxare inversă asupra funcționării sistemului TVA în statele membre care îl aplică sau în alte state membre. Data de expirare a autorizației coincide cu data expirării unor derogări similare autorizate în legătură cu telefoanele mobile și dispozitivele cu circuite integrate, pentru a permite dezvoltarea în viitor a unei politici antifraudă mai cuprinzătoare și mai armonizate.
            
         
               (8)
            
            
               Derogarea nu va avea un efect negativ asupra resurselor proprii ale Uniunii provenind din TVA,
            
         ADOPTĂ PREZENTA DECIZIE:
   Articolul 1
   Prin derogare de la articolul 193 din Directiva 2006/112/CE, Regatul Țărilor de Jos este autorizat să desemneze drept persoană obligată la plata TVA persoana impozabilă căreia îi sunt furnizate următoarele bunuri:
   
               (a)
            
            
               telefoane mobile, și anume aparate fabricate sau adaptate pentru utilizarea în conexiune cu o rețea autorizată, care funcționează pe anumite frecvențe, indiferent dacă au sau nu vreo altă utilizare;
            
         
               (b)
            
            
               dispozitive cu circuite integrate, cum ar fi microprocesoare și unități centrale de procesare, înainte de integrarea lor în produse destinate utilizatorilor finali;
            
         
               (c)
            
            
               console de jocuri care, în virtutea caracteristicilor lor obiective și a funcțiilor lor principale, sunt destinate jocurilor video și altor jocuri pe calculator, indiferent dacă au sau nu vreo altă utilizare;
            
         
               (d)
            
            
               laptopuri și tablete.
            
         Derogarea se aplică cu privire la furnizarea de bunuri a căror valoare impozabilă este de cel puțin 10 000 EUR.
   Articolul 2
   Derogarea prevăzută la articolul 1 se aplică sub rezerva introducerii de către Regatul Țărilor de Jos a unor obligații de control și de raportare corespunzătoare și eficace pentru persoanele impozabile care furnizează bunuri cărora li se aplică mecanismul de taxare inversă în conformitate cu prezenta decizie.
   Articolul 3
   Prezenta decizie produce efecte de la data notificării.
   Prezenta decizie expiră fie la 31 decembrie 2013, fie la data intrării în vigoare a dispozițiilor Uniunii care permit tuturor statelor membre să adopte astfel de măsuri de derogare de la articolul 193 din Directiva 2006/112/CE, în funcție de care dintre aceste două date survine prima.
   Articolul 4
   Prezenta decizie se adresează Regatului Țărilor de Jos.
   
      Adoptată la Bruxelles, 5 martie 2013.
      
         
            Pentru Consiliu
         
         
            Președintele
         
         M. NOONAN
      
   
   
      (1)  JO L 347, 11.12.2006, p. 1.